เมื่อมีโอกาสมาเยือน  Amsterdam   อาหารที่เรียกได้ว่าเป็น must-eat ของที่นี่ก็คือแพนเค้กค่ะ  เนื่องด้วยว่าคนที่นี่บริโภคแพนเค้กกันเป็นอาหารหลักทั้งคาวหวาน  ใส่เครื่องใส่รสต่างๆกันไป ไม่ใช่เป็นแค่ขนมหรือของหวานแต่เพียงอย่างเดียวแบบแพนเค้กอเมริกันสไตล์นะเออ  แม้แต่เนื้อแป้งของเจ้า dutch pancake นี่ก็ต่างไปจากที่เราคุ้นเคย  และว่ากันว่าความที่มันกลายเป็นอาหารประจำท้องถิ่นที่ใครๆก็อยากมาชิม  แต่ละร้านก็เลยแข่งขันกันทำแพนเค้กสูตรอร่อยออกมาแบบไม่มีใครยอมแพ้ใคร ฉะนั้นงานนี้เราไม่ยอมพลาดเป็นอันขาดค่ะ..ลุยโลด!

หลังจากหาข้อมูลพวกร้านแพนเค้กดังๆดูตามเว็ปต่างๆแล้ว   หวยก็มาออกที่ร้าน Pancake Bakery นี้ค่ะ  ด้วยว่านอกจากจะมีชื่อเสียงเก่าแก่อยู่มาตั้งกะปี 1973 โน่นแล้ว ทำเลก็ยังแสนสะดวก  ถ้าใครไปเที่ยว Anne Frank House ละก็  พอออกมาหันหน้าเข้าหาคลอง Prinsengracht แล้วขวาหันเดินเลียบคลองไป 5 นาทีก็ถึง หรือถ้าจะเดินมาจากสถานีรถไฟ (Central Station) ก็แค่ 15 นาทีค่ะ  เราแวะที่ tourist information ที่หน้าสถานีรถไฟเพื่อให้เค้า mark ตำแหน่งร้านต่างๆที่เราอยากไปให้ในแผนที่  พอเห็นชื่อร้านนี้คุณเจ้าหน้าที่แกก็ทำเสียงตื่นเต้นว่า อูวว...ร้านนี้ดีค่า..อร่อยมากก.. เล่นเอาเราคึกคักมีแรงเดินขึ้นมาทันที...555

ความที่ร้านนี้เป็นร้านเก่าแก่  แม้แต่ตัวตึกที่เค้าตั้งอยู่ก็เลยมีประวัติความเป็นมาว่ามันเป็น 1 ใน 3 อาคารที่เคยอยู่ในครอบครองของ Dutch East India Company โดยอาคารทั้ง 3 นั้นอยู่เรียงติดกันมีชื่อว่า Geloof (Faith), Hoop (Hope) แล้วก็ Liefde (Love) ค่ะ (ว้าว...แอบโรแมนติกนิดนึงเนอะ) ตึกที่ร้านนี้เค้าอยู่คืออาคารที่ชื่อ Hoop ค่ะ พอเดินเข้าไปจะเห็นเคาน์เตอร์ที่เค้าเตรียมอาหารกันอยู่กลางร้าน มีพ่อครัวยืนทอดแพนเค้ก อยู่ 1 คน แต่แกเล่นทอดทีละ 4 กะทะนะ (โห..) มีทำไฟลุกกับสะบัดกะทะกลับด้านแพนเค้กโชว์ด้วย  ตามโต๊ะจะมีสารพัดเครื่องปรุงที่จะใช้กับแพนเค้ก รวมไปถึงน้ำเชื่อมดำๆที่ใส่ไว้ในโถ ถามดูได้ความว่ามันคือ pear syrup ที่ทางร้านทำเองค่ะ (ลองราดแพนเค้กทานดูแล้วหอมหวานอร่อยดีล่ะ)

จุดเด่นของร้านนี้คือมีเมนูที่แสนจะหลากหลายละลานตา  นอกจากแพนเค้กแล้วยังมีเจ้า poffertjes (หน้าตาคล้ายๆแพนเค้กที่เราคุ้นเคยแต่มาในขนาด bite-size ค่ะ) และ omelette อีกด้วย  ซึ่งแน่นอนว่าเราเลือกสั่งเป็นแพนเค้กค่ะ ในเมนูแพนเค้กก็ยังมีให้เลือกว่าจะเอาเป็น International pancakes ซึ่งเป็นรสชาติที่เค้าครีเอทขึ้นโดยผสมผสานอิทธิพลอาหารชาติต่างๆ  เห็นมี Thai ด้วยล่ะ เป็นหน้า chicken red curry ค่ะ แต่เราอยากลองเมนู Specialties ของเค้ามากกว่า ก็เลยสั่งไปเป็น :

● Pancake with bacon, cheese and mushrooms (12.15 euro) – พอเห็นเค้าใส่จานเอามาเสิร์ฟ.. โห..นี่มันแพนเค้กหรือหอยทอด?  คือหน้าตามันชวนให้นึกถึงหอยทอดหรือออส่วนบ้านเราน่ะค่ะ เรื่อง presentation นี่สู้เบเกอรี่บ้านเราไม่ได้เลยแฮะ (สงสัยเค้าจะเน้นแต่เนื้อหามากกว่ารูปแบบเนอะ) แพนเค้กมาเป็นแผ่นใหญ่มากกก....แต่บางเฉียบ  เนื่องจากจานนี้เป็นของคาวรสของแพนเค้กก็จะจืดๆไม่ค่อยหวานค่ะ  เบคอนที่ใส่มาขอบอกว่าเป็นเบคอนที่อร่อยที่สุดที่เคยกินมาค่ะ คือแทบไม่มีมันติดเลย ทอดมากรอบ แต่ก็ไม่รู้สึกแข็งกระด้าง เป็นความกรอบที่รู้สึกได้ว่ามาจากการทอดเนื้อหมูส่วนที่ดีๆนุ่มๆน่ะค่ะ คาดว่าที่นี่เค้าคงเอาเบคอนหมูดีๆทั้งชิ้นเป็นก้อนใหญ่มาแล่เองเลย  พอเห็นความพิถีพิถันใส่ใจในรายละเอียดและการเลือกเฟ้นวัตถุดิบแล้วก็เข้าใจว่าทำไมร้านนี้ถึงมีชื่อเสียงน่ะค่ะ

ที่นี่มี breakfast ขายตั้งแต่ 9.00-12.00 น. ด้วยค่ะ พอเห็นเบคอนเค้าอร่อยแบบนี้แล้วรู้สึกว่าถ้าใครจองโรงแรมมาแบบไม่ได้รวมอาหารเช้า แล้วบังเอิญอยู่ในละแวกนี้  ที่นี่ ก็เป็นตัวเลือกมื้อเช้าที่น่าจะประทับใจค่ะ

● Pancake with banana, rum and whipped cream (12.15 euro) – ใหญ่โตไม่แพ้จานแรก เนื้อแพนเค้กราดน้ำเชื่อมมาค่อนข้างหวานอยู่แล้วไม่ต้องราดเพิ่มค่ะ ด้านหน้าโรยน้ำตาลไอซิ่งกับโปะวิปครีมมา ใส่ชิ้นกล้วยเป็นแว่นๆไว้ในแพนเค้กหวานอร่อยตามมาตรฐาน  ถ้าจะมีผิดหวังนิดหน่อยก็ตรงที่ไม่มีกลิ่นเหล้ารัมอ่ะค่ะ...(รึมันจะระเหยไปหมดตอนทำ flambé น้า?) แต่โดยรวมแล้วชอบมากกว่าจานแรกนะ

สำหรับเครื่องดื่ม ตอนแรกเราสั่งกาแฟร้อน (2.6 euro) แต่พอกินๆไปเหลือบไปเห็นพนักงานฝานส้มสดใส่ตู้คั้นน้ำส้มเราก็เลยทึ่งอีกว่าน้ำส้มที่นี่เค้าคั้นกันสดๆอ่ะ  ชอบอีกแล้วค่ะที่เห็นเค้าเน้นคุณภาพแบบนี้ เลยสั่งไปแก้วนึง (3.10 euro) ถึงจะเปรี้ยว (ก็ดันไปดื่มหลังกินแพนเค้กกล้วยราดน้ำเชื่อม) แต่ก็เปรี้ยวสดชื่นต่างกับน้ำส้มสำเร็จรูปตามมื้อเช้าโรงแรมลิบลับค่ะ โดยรวมแล้วร้านนี้ถือว่าไม่ผิดหวังเลยนะคะ อาจจะยังไม่กล้าพูดว่าเป็นร้านแพนเค้กที่อร่อยที่สุดใน Amsterdam (เค้ายังมีคู่แข่งอีกหลายร้านค่ะ) แต่ก็คุณภาพดีติดโผอันดับต้นๆสมกับที่มีชื่อเสียงมานานล่ะค่ะ เทียบกับทำเลที่สะดวกสุดๆแล้วถือว่าคุ้มที่จะลองไว้เป็นประสบการณ์ค่ะ 